**สมัชชาสุขภาพแห่งชาติครั้งที่ ๑๔**

**สมัชชาสุขภาพ ๑๔ / ร่างหลัก ๑**

**ระเบียบวาระที่ ๒.๑ ๑๙ สิงหาคม ๒๕๖๔**

**การสร้างเสริมสุขภาวะสิ่งแวดล้อมที่ยั่งยืนในวิกฤตโควิด-19**

**(Promotion of sustainable healthy environment in COVID-19 crisis)**

​

**๑. สถานการณ์โควิด-19 และมาตรการ**

นับตั้งแต่มีการระบาดของโรคติดเชื้อไวรัสโคโรนา สายพันธุ์ใหม่ (โควิด-19) ที่เมืองอูฮั่น ประเทศจีน ตั้งแต่เดือนธันวาคม พ.ศ.๒๕๖๑ จนถึงวันที่ ๑๓ สิงหาคม พ.ศ.๒๕๖๔ ส่งผลให้มีผู้ติดเชื้อทั่วโลกมากกว่า ๒๐๖.๒ ล้านราย และผู้เสียชีวิตมากกว่า ๔.๓ ล้านราย [[[1]](#footnote-1)]  ในบางประเทศยังมีจำนวนเพิ่มมากขึ้น แม้แต่ในบางประเทศที่มีการติดเชื้อลดลง แต่ก็กลับมาเพิ่มขึ้นอีก เช่น ประเทศไทย ในวันที่ ๓๐ ธันวาคม พ.ศ.๒๕๖๓ มีผู้ติดเชื้อ ๖,๖๙๐ ราย ผู้เสียชีวิต ๖๑ ราย แต่ในวันที่ ๑๓ สิงหาคม พ.ศ.๒๕๖๔ กลับเพิ่มขึ้นเป็น ๘๖๓,๑๘๙ ราย และเสียชีวิต ๗,๑๒๖ ราย [[[2]](#footnote-2)]

จากสถิติข้อมูลดังกล่าวข้างต้น จะเห็นว่ามีผู้ติดเชื้อและผู้เสียชีวิตจากวิกฤตโควิด-19 จำนวนมาก และมีแนวโน้มที่จะเพิ่มมากขึ้นเรื่อย ๆ นับเป็นการระบาดครั้งใหญ่ของโลกที่ส่งผลกระทบต่อสุขภาพ สิ่งแวดล้อม สังคม และเศรษฐกิจ ทั้งระดับจุลภาคถึงระดับมหภาค และคาดการณ์ไม่ได้ว่าจะหยุดการแพร่ระบาดเมื่อใด

ประเทศไทยได้ดำเนินการตามมาตรการต่างๆ ทั้งทางกฎหมายที่เข้มงวด ผ่อนผัน ในบางพื้นที่และช่วงเวลาและการขอความร่วมมือจากประชาชน ทั้งระดับประเทศ จังหวัด ชุมขนและบุคคล เพื่อลดและยับยั้งการระบาดของโควิด-19 เช่น การล็อกดาวน์ให้อยู่บ้าน การงดการเดินทาง การให้ประชาชนทำงานและเรียนหนังสืออยู่ที่บ้าน การงดทำกิจกรรมที่มีความเสี่ยงต่อการรับและแพร่เชื้อ การใส่หน้ากากอนามัยตลอดเวลาโดยเฉพาะเมื่ออยู่ในที่สาธารณะ การเว้นระยะห่างระหว่างบุคคล การล้างมือด้วยสบู่หรือแอลกอฮอล์เจลอย่างสม่ำเสมอ เป็นต้น

มาตรการดังกล่าวทำให้ประชาชนมีข้อจำกัดในการใช้ชีวิตประจำวัน การทำงาน การเรียนหนังสือ การเดินทาง และการทำกิจกรรมต่างๆ ทำให้ต้องใช้ชีวิตที่บ้านมากขึ้น ประกอบกับการปิดกิจการของสถานประกอบการ ทั้งโรงงานอุตสาหกรรม ร้านค้า ร้านอาหาร สถานที่ท่องเที่ยว เป็นต้น ทำให้เกิดการเลิกจ้างพนักงาน ทั้งชั่วคราวและถาวร จึงขาดรายได้ ไม่เพียงพอต่อค่าใช้จ่าย

แม้ว่ารัฐบาลจะมีมาตรการเยียวยาให้กับประชาชนกลุ่มต่าง ๆ ผ่านโครงการต่างๆ เช่น คนละครึ่ง เรารักกัน ม.๓๓ เป็นต้น จนถึงล่าสุดที่มีการเร่งฉีดวัคซีน โดยเริ่มจากกลุ่มเสี่ยงก่อน เพื่อสร้างภูมิคุ้มกันหมู่ให้เกิดขึ้นในวงกว้าง เพื่อจะได้เริ่มกลับไปใช้ชีวิตตามเดิม และให้เกิดกระตุ้นการพัฒนาเศรษฐกิจ สังคม การท่องเที่ยว เพิ่มขึ้น

นอกจากการแพร่ระบาดของโควิด-19 จะส่งผลกระทบอย่างมากต่อสุขภาพแล้ว ยังส่งผลกระทบต่อสิ่งแวดล้อม ทรัพยากรธรรมชาติ ระบบนิเวศ มลพิษด้านต่างๆ เศรษฐกิจและสังคม ทั้งผลกระทบเชิงบวกและเชิงลบ ทั้งในทางตรงและทางอ้อมอย่างหลีกเลี่ยงไม่ได้

**๒. ผลกระทบต่อสิ่งแวดล้อม**

จากการศึกษารวมรวมและวิเคราะห์ข้อมูลที่เกี่ยวข้องจากหน่วยงานและสื่อต่างๆ รวมทั้งจากการสอบถามความคิดเห็นต่อ หัวข้อ **“การสร้างเสริมสุขภาวะสิ่งแวดล้อมที่ยั่งยืนในวิกฤตโควิด-19”** จากบุคคล/หน่วยงานภาครัฐ เอกชน สมัชชาสุขภาพ ประชาสังคม สถาบันการศึกษา องค์กรปกครองส่วนท้องถิ่นและหน่วยงานต่างๆ [[[3]](#footnote-3)] สรุปได้ดังนี้

**๒.๑ ผลกระทบเชิงบวกต่อสิ่งแวดล้อม**

๒.๑.๑ วิกฤตโควิด-19 ที่รุนแรงเพิ่มขึ้นตั้งแต่ระลอกแรกมาจนถึงปัจจุบัน ส่งผลต่อภาคการผลิต การจำหน่าย การอุปโภคบริโภค ที่ลดลงจนต้องหยุดหรือปิดกิจการทั้งหมดหรือลดกำลังการผลิตในบางส่วน เช่น โรงงานอุตสาหกรรม พาณิชยกรรม คมนาคมขนส่ง จึงทำให้มีการใช้วัตถุดิบที่ได้มาจากทรัพยากรธรรมชาติลดน้อยลง เช่น น้ำ พลังงาน เชื้อเพลิง แร่ธาตุ เป็นต้น ไม่ทำให้เกิดการขาดแคลนทรัพยากรธรรมชาติ ทรัพยากรป่าไม้ ป่าชายเลน พันธุ์พืชมีการฟื้นตัวเจริญงอกงาม ส่งผลให้สัตว์ป่าและสัตว์น้ำที่มีน้อยได้เพิ่มจำนวนขึ้น ปะการังและหญ้าทะเลฟื้นตัวและเติบโตดีขึ้น เนื่องจากคุณภาพน้ำทะเลดีขึ้น

๒.๑.๒ สถานที่ท่องเที่ยวที่มีระบบนิเวศทางธรรมชาติ ทั้งบนบนและในน้ำได้รับการฟื้นฟูกลับคืนมาด้วยตัวเองเพิ่มมากขึ้นอย่างต่อเนื่อง ข้อมูลที่ผ่านมา พบว่า การลดการเดินทางและการท่องเที่ยวทำให้ระบบนิเวศทางธรรมชาติได้ฟื้นฟูอย่างต่อเนื่องกว่า ๖ เดือน ส่งผลให้สัตว์สงวนและสัตว์หายากพบเห็นได้มากขึ้น เช่น พบว่ามีเต่ามะเฟือง ซึ่งเป็นเต่าทะเลที่มีขนาดใหญ่ที่สุดในโลก และเป็นสัตว์สงวนชนิดใหม่ของไทย มีสถานะใกล้สูญพันธุ์ ขึ้นมาวางไข่และทำรังมากที่สุดในรอบ ๒๐ ปี มากถึง ๑๑ รัง ตามชายหาดของจังหวัดพังงาและจังหวัดภูเก็ต โดยได้ทยอยฟักออกมาและพากันคลานลงสู่ทะเลตรงกับช่วงการแพร่ระบาดของโควิด-19 ลูกเต่าเกิดใหม่ในครั้งนี้มีปริมาณมากกว่าครั้งอื่นๆ ในรอบสองทศวรรษที่ผ่านมา ส่วนที่อุทยานแห่งชาติเกาะลันตา เมื่อช่วงกลางเดือนเมษายน ๒๕๖๓ ได้พบฝูงวาฬเพชฌฆาตดำฝูงใหญ่ ๑๐-๑๕ ตัว ความยาวประมาณ ๓-๔ เมตร ว่ายน้ำบริเวณอ่าวหินงาม เกาะรอก ห่างจากฝั่งเพียง ๔๐๐ เมตร ที่ผ่านมา ถือเป็นครั้งแรกที่มีการพบเจอวาฬเพชฌฆาตดำในเขตอุทยานฯ นี้ และยังพบวาฬบรูด้าและวาฬโอมูระ ทางฝั่งอันดามันแถบชายฝั่งทะเลจังหวัดพังงาและภูเก็ต โดยพบวาฬโอมูระมากถึง ๔-๕ ตัว และวาฬบรูด้าได้มีการพบถี่มากขึ้น [[[4]](#footnote-4)]

๒.๑.๓ การปรากฏตัวของพะยูนในบริเวณอ่าวบ้านเพ จังหวัดระยอง ซึ่งแทบไม่มีใครพบเห็นมานานพอสมควร จากประชากรทั้งหมดที่สำรวจพบในปีที่แล้ว ๒๖๑ ตัว ในพื้นที่ทั้งฝั่งอันดามันและอ่าวไทย ๑๓ พื้นที่  ในพื้นที่ที่มีประชากรพะยูนมากที่สุดในประเทศไทย ที่อุทยานแห่งชาติหาดเจ้าไหมและเขตห้ามล่าสัตว์ป่าหมู่เกาะลิบง จังหวัดตรัง ในช่วงโควิด-19 พบพะยูนฝูงใหญ่ที่ไม่ค่อยถูกพบเห็นกว่า ๓๐ ตัว ออกหากินหญ้าทะเลบริเวณแหลมจูโหย อุทยานแห่งชาติหาดเจ้าไหม [[[5]](#footnote-5)]

๒.๑.๔ คุณภาพสิ่งแวดล้อมดีขึ้น เนื่องจากการผลิตและการบริโภคที่ลดน้อยลง ทำให้ปริมาณขยะลดน้อยลง โดยเฉพาะขยะอันตรายจากโรงงานอุตสาหกรรม รวมทั้งมาตรการการทำงาน การประชุมและการเรียนอยู่ที่บ้าน ทำให้การเดินทางใช้รถยนต์ต่างๆ น้อยลง จึงมีการใช้เชื้อเพลิงน้อยลงกว่าเดิมมาก ลดการเผาผลาญพลังงานโดยเฉพาะเชื้อเพลิงที่ได้จากฟอสซิล ลดปัญหาการจราจรติดขัด การใช้ระบบเทคโนโลยีในการติดต่อสื่อสาร ทำให้ลดปริมาณการใช้กระดาษ และลดการปล่อยมลพิษในอากาศจากโรงงานและยานพาหนะ เช่น ฝุ่นละอองขนาดเล็กไม่เกิน ๒.๕ ไมครอน (PM ๒.๕) และก๊าซเรือนกระจกชนิดต่างๆ สู่ชั้นบรรยากาศลดน้อยลง รวมทั้งทำให้มีคุณภาพอากาศและคุณภาพน้ำตามแหล่งน้ำต่างๆ ดีขึ้นตามไปด้วย

๒.๑.๕ ขณะที่ผลกระทบเชิงบวกช่วงที่มีการล็อกดาวน์และจำกัดการเดินทาง ทั้งของประชาชนทั่วไป นักธุรกิจและนักท่องเที่ยว โดยเฉพาะนักท่องเที่ยวจากต่างประเทศที่ลดลงจนเหลือศูนย์ โดยอุตสาหกรรมท่องเที่ยวของทั้งโลกมีการปล่อยกาซเรือนกระจกประมาณร้อยละ ๒๐ ของทั้งหมดหรือประมาณ ๒๔๗ ล้านตัน (๑๕.๙๖ กิโลกรัม/คน) [[[6]](#footnote-6)] สำหรับประเทศไทย ข้อมูลเมื่อมีนาคม ๒๕๖๓ มีปริมาณการปล่อยคาร์บอนไดออกไซด์ลดลงเกือบ ๒๐ ล้านตัน คิดเป็น ๑๒.๖% เทียบกับเดือนเดียวกันเมื่อปีที่แล้ว ซึ่งมีที่มาจากแหล่งกำเนิดหลัก ได้แก่ พลังงาน อุตสาหกรรม การเดินทาง และการใช้พลังงานในอาคาร [[[7]](#footnote-7)]

**๒.๒ ผลกระทบเชิงลบต่อสิ่งแวดล้อม**

๒.๒.๑ จากการใช้วัสดุอุปกรณ์ทางการแพทย์และสาธารณสุขที่เพิ่มขึ้นตามจำนวนผู้ติดเชื้อโควิด-19 ทำให้ขยะติดเชื้อมีปริมาณเพิ่มมากขึ้นถึงห้าเท่า ทั้งจากหน้ากากอนามัย ถุงมือยาง ชุดป้องกัน (PPE) หลอดยา เข็มฉีดยา และอุปกรณ์ที่เกี่ยวข้องกับการใช้รักษาผู้ป่วยติดเชื้อต่าง ๆ [[[8]](#footnote-8)] สำหรับหน้ากากอนามัยที่ประชาชนมีความต้องการใช้ในการระบาดระลอกแรกประมาณ ๑.๕๖ ล้านชิ้น/วัน [[[9]](#footnote-9)] รวมทั้งอุปกรณ์ทำความสะอาดและการป้องกันการแพร่กระจายเชื้อโควิด-19 เช่น เฟชชิลล์ ฉากกั้น น้ำยาฆ่าเชื้อหรือทำความสะอาด และอุปกรณ์ทดสอบการติดเชื้อด้วยตนเอง มีปริมาณเพิ่มขึ้นเช่นกันทั้งจากบ้านเรือน โรงพยาบาล โรงพยาบาลสนาม สถานที่กักตัว สถานที่แยกรักษาผู้ป่วย ศูนย์พักคอย ชุมชน และสถานที่ต่างๆ

๒.๒.๒ สถานการณ์การแพร่ระบาดของโควิด-19 ส่งผลกระทบต่อขยะติดเชื้อ ในเดือนมกราคม-มิถุนายน ๒๕๖๔ มีขยะติดเชื้อรวม ๓๑,๗๐๙.๘๔ ล้านตัน เฉพาะเดือนมิถุนายน มีขยะติดเชื้อสูงที่สุดเฉลี่ย ๒๓๐ ตันต่อวัน (กรมอนามัย, ๑๖ กรกฎาคม ๒๕๖๔) โดยคาดการณ์ขยะติดเชื้อโควิด-19 จากแหล่งกำเนิดต่างๆ ได้แก่ โรงพยาบาล ๒.๘๕ กิโลกรัมต่อเตียงต่อวัน, โรงพยาบาลสนาม ๑.๘๒ กิโลกรัมต่อเตียงต่อวัน, สถานที่กักตัว ๑.๓๒ กิโลกรัมต่อคนต่อวัน และจากห้องปฏิบัติการ ๐.๐๕ กิโลกรัมต่อตัวอย่าง (กรมอนามัย, ๓ พฤษภาคม ๒๕๖๔) การใช้หน้ากากอนามัยในปี ๒๕๖๓ รวม ๔๑.๙๘ ตัน ส่วนปี ๒๕๖๔ (เดือนมกราคม-เมษายน) รวม ๑๖.๘ ตัน (กรมควบคุมมลพิษ, พฤษภาคม ๒๕๖๔)

๒.๒.๓ มาตรการดังกล่าวทำให้ประชาชนมีข้อจำกัดในการใช้ชีวิตและการเดินทางและต้องใช้ชีวิตที่บ้านมากขึ้น ความต้องการสั่งอาหารและการซื้อของออนไลน์เพิ่มขึ้นถึง ๒๐๐% ในช่วงการล็อกดาวน์ การส่งอาหารมีการใช้บรรจุภัณฑ์หีบห่อและอุปกรณ์พลาสติก เช่น ถุงพลาสติก กล่องพลาสติกใส่อาหาร ซองพลาสติก ช้อน ส้อม เป็นต้น คิดเฉลี่ย ๑ ออเดอร์ มีขยะอย่างน้อย ๗ ชิ้น ดังนั้นจึงมีปริมาณขยะพลาสติก จากฟู๊ดเดลิเวอรี่ เพิ่มขึ้น ๕๕๐ ล้านชิ้น/ปี [[[10]](#footnote-10)]

๒.๒.๔ ปริมาณขยะพลาสติก เพิ่มจากวันละ ๕,๕๐๐ ตัน/วัน เป็น ๖,๓๐๐ ตัน/วัน (เพิ่มขึ้น ๑๕%) ซึ่งขยะพลาสติกเหล่านี้จะส่งผลกระทบต่อสิ่งแวดล้อมในวงกว้างไปสู่ระบบนิเวศในทะเล ทำให้มีไมโครพลาสติกในห่วงโซ่อาหารและตกค้างในสัตว์น้ำ ซึ่งจะส่งผลกระทบต่อสุขภาพตามมาเมื่อมีการบริโภคสัตว์น้ำดังกล่าว

๒.๒.๕ จากรายงานของกรุงเทพมหานคร ปริมาณขยะพลาสติกทั้งหมด ๓,๔๔๐ ตัน/วัน (๓๗% ของปริมาณขยะทั้งหมด ๙,๓๗๐ ตันต่อวัน) ในเดือนเมษายน ๒๕๖๓ เพิ่มขึ้นจากปี ๒๕๖๒ (๒,๑๒๐ ตัน/วัน) โดยเพิ่มขึ้น ๒,๓๒๐ ตัน/วัน (เพิ่มขึ้นประมาณ ๖๒%) ประกอบด้วย ขยะพลาสติกรีไซเคิลได้ ๖๖๐ ตัน/วัน (๑๙%) และขยะพลาสติกปนเปื้อน ๒,๗๘๐ ตัน/วัน (๘๑%) [[[11]](#footnote-11)]

๒.๒.๖ สำหรับสถานที่รักษาผู้ป่วยโควิด-19 หรือสถานที่แยกกักตัวชั่วคราว ทั้งที่เป็นโรงพยาบาล โรงแรม โรงพยาบาลสนาม หอประชุม สนามกีฬา ตลาด โรงงาน ชุมชน บ้านเรือน หรือสถานที่ที่เหมาะสมตามหน่วยงานต่างๆ จะมีขยะติดเชื้อ น้ำทิ้งจากการใช้ของผู้ป่วยและบุคลากร ซึ่งต้องมีการคัดแยกขยะ การจัดการขยะ การบำบัดน้ำทิ้ง อย่างถูกต้องตามหลักวิชาการ

๒.๒.๗ การใช้ชีวิตอยู่ที่บ้าน การทำงาน การประชุม การเรียนหนังสือและอื่นๆ ทำให้ใช้เทคโนโลยีติดต่อสื่อสารกันทางโทรศัพท์มือถือ คอมพิวเตอร์ อินเตอร์เน็ต ไฟฟ้า เครื่องปรับอากาศ นอกจากจะทำให้ใช้พลังงานเพิ่มขึ้นแล้ว ยังทำให้มีขยะอิเล็กทรอนิกส์จากแบตเตอรี่และอุปกรณ์เครื่องใช้ไฟฟ้าเพิ่มมากขึ้น ซึ่งจำเป็นต้องแยกประเภทขยะอิเล็กทรอนิกส์ออกจากขยะทั่วไป เพื่อไม่ให้เกิดการปนเปื้อนและตกค้างในสิ่งแวดล้อม ทั้งทางบกและในน้ำ

**๓. นโยบาย ยุทธศาสตร์และแผนที่เกี่ยวข้อง**

**๓.๑ นโยบายเป้าหมายการพัฒนาที่ยั่งยืน (Sustainable Development Goals; SDGs)** [[[12]](#footnote-12)]

การพัฒนาที่ยั่งยืน คือ แนวทางการพัฒนาที่ตอบสนองความต้องการของคนรุ่นปัจจุบัน โดยไม่ทำให้ความสามารถในการตอบสนองความต้องการของคนรุ่นต่อไปต้องลดลง [[[13]](#footnote-13)] มีองค์ประกอบสำคัญ ๓ ประการ คือ ๑) การเติบโตทางเศรษฐกิจ ๒) ความครอบคลุมทางสังคม และ ๓) การคุ้มครองสิ่งแวดล้อม

โดยกำหนดเป้าหมายการพัฒนาที่ยั่งยืน เป็นแนวทางให้ทุกประเทศดำเนินการร่วมกัน ๑๗ เป้าหมาย ภายในปี ค.ศ.๒๐๓๐ ตามปัจจัยที่เชื่อมโยง ๕ มิติ (๕P) ได้แก่ ๑) การพัฒนาคน (People) ให้ความสำคัญกับการขจัดปัญหาความยากจนและความหิวโหย และลดความเหลื่อมล้ำในสังคม  ๒) สิ่งแวดล้อม (Planet) ให้ความสำคัญกับการปกป้องและรักษทรัพยากรธรรมชาติและสภาพภูมิอากาศเพื่อพลเมืองโลกรุ่นต่อไป  ๓) เศรษฐกิจและความมั่งคั่ง (Prosperity) ส่งเสริมให้ประชาชนมีความเป็นอยู่ที่ดีและสอดคล้องกับธรรมชาติ  ๔) สันติภาพและความยุติธรรม (Peace) ยึดหลักการอยู่ร่วมกันอย่างสันติ มีสังคมที่สงบสุข และไม่แบ่งแยก และ ๕) ความเป็นหุ้นส่วนการพัฒนา (Partnership) ความร่วมมือของทุกภาคส่วนในการขับเคลื่อนวาระการพัฒนาที่ยั่งยืน

**๓.๒ ยุทธศาสตร์การขับเคลื่อนประเทศไทยด้วยโมเดลเศรษฐกิจ BCG พ.ศ.๒๕๖๔-๒๕๖๙ [[[14]](#footnote-14)]**

โมเดลเศรษฐกิจ BCG เป็นการพัฒนา ๓ เศรษฐกิจ ได้แก่ ๑) เศรษฐกิจชีวภาพ (Bio Economy) มุ่งเน้นการใช้ประโยชน์ทรัพยากรชีวภาพอย่างคุ้มค่า สร้างมูลค่าเพิ่มให้กับทรัพยากรทั้งการผลิตสินค้า บริการและใช้ประโยชน์ ๒) เศรษฐกิจหมุนเวียน (Circular Economy) มุ่งเน้นการนำทรัพยากรกลับมาใช้ประโยชน์อย่างสูงสุด เพื่อไม่ให้เกิดปัญหาการขาดแคลนและสร้างมูลค่าเพิ่มจากการนำทรัพยากรกลับมาใช้ประโยชน์และกระบวนการลดขยะหรือของเสียเหลือศูนย์ และ ๓) เศรษฐกิจสีเขียว (Green Economy) มุ่งเน้นความยั่งยืนของสิ่งแวดล้อม ใช้ทรัพยากรอย่างเหมาะสมและคุ้มค่า กระจายความมั่งคั่งอย่างทั่วถึงและลดก๊าซเรือนกระจก ยกระดับความเป็นอยู่และลดความเสี่ยงทางด้านสิ่งแวดล้อม **[[[15]](#footnote-15)]**

มติคณะรัฐมนตรี เมื่อวันที่ ๑๙ มกราคม พ.ศ.๒๕๖๔ เห็นชอบให้การขับเคลื่อนการพัฒนาโมเดลเศรษฐกิจสู่การพัฒนาที่ยั่งยืน เป็นวาระแห่งชาติ ตั้งแต่ปี พ.ศ.๒๕๖๕ เป็นต้นไป เพื่อเป็นกรอบในการพัฒนาเศรษฐกิจที่เชื่อมโยงกับเป้าหมายการพัฒนาที่ยั่งยืน และสอดรับกับปรัชญาของเศรษฐกิจพอเพียง โดยให้คณะกรรมการบริหารการพัฒนาเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว เป็นผู้รับผิดชอบ

ยุทธศาสตร์การขับเคลื่อนประเทศไทยด้วยโมเดลเศรษฐกิจ BCG พ.ศ.๒๕๖๔-๒๕๖๙ ประกอบด้วย ยุทธศาสตร์ที่ ๑ สร้างความยั่งยืนของฐานทรัพยากรและความหลากหลายทางชีวภาพ ด้วยการจัดสมดุลระหว่างการอนุรักษ์และการใช้ประโยชน์ ยุทธศาสตร์ที่ ๒ การพัฒนาชุมชนและเศรษฐกิจฐานรากให้เข้มแข็งด้วยทุนทรัพยากร อัตลักษณ์ ความคิดสร้างสรรค์และเทคโนโลยีสมัยใหม่ ยุทธศาสตร์ที่ ๓ ยกระดับการพัฒนาอุตสาหกรรมภายใต้เศรษฐกิจ BCG ให้สามารถแข่งขันได้อย่างยั่งยืน และ ยุทธศาสตร์ที่ ๔ เสริมสร้างความสามารถในการตอบสนองต่อกระแสการเปลี่ยนแปลงของโลก

**๓.๓ แผนแม่บทรองรับการเปลี่ยนแปลงสภาพภูมิอากาศ พ.ศ.๒๕๕๘-๒๕๙๓** [[[16]](#footnote-16)]

การดำเนินงานด้านเปลี่ยนแปลงสภาพภูมิอากาศของประเทศไทย มีการบูรณาการเข้าสู่นโยบายและแผนระดับชาติ เพื่ออนุวัตรตามความตกลงปารีส อนุสัญญาการเปลี่ยนแปลงสภาพภูมิอากาศโลก มีเป้าหมายในการเสริมสร้างความรับผิดชอบร่วมกันต่อภัยคุกคาม โดยมุ่งหวังที่จะควบคุมการเพิ่มขึ้นของอุณหภูมิเฉลี่ยของโลกให้ต่ำกว่า ๒ องศาเซลเซียส และพยายามไม่ให้เกิน ๑.๕ องศาเซลเซียส

มีแนวทางดำเนินการ ๓ เรื่องหลัก ได้แก่ ๑) การปรับตัวต่อผลกระทบจากการเปลี่ยนแปลงสภาพภูมิอากาศ ๒) การลดก๊าซเรือนกระจกและส่งเสริมการเติบโตที่ปล่อยคาร์บอนต่ำ และ ๓) การสร้างขีดความสามารถด้านการบริหารจัดการการเปลี่ยนแปลงสภาพภูมิอากาศ โดยครอบคลุม ๖ สาขาสำคัญ ได้แก่ ๑) การจัดการน้ำ ๒) การเกษตรและความมั่นคงทางอาหาร ๓) การท่องเที่ยว ๔) สาธารณสุข ๕) การจัดการทรัพยากรธรรมชาติ และ ๖) การตั้งถิ่นฐานและความมั่นคงของมนุษย์

**๔. บทบาทในการจัดการสิ่งแวดล้อมและการเสริมสร้างสุขภาพในช่วงวิกฤตโควิด-19**

หน่วยงานภาครัฐ เอกชน ประชาสังคม สถาบันและหน่วยงานต่างๆ ได้ดำเนินการด้านการจัดการสิ่งแวดล้อมและการสร้างเสริมสุขภาพ ในช่วงระหว่างวิกฤตโควิด-19 ที่ผ่านมา สรุปดังนี้

**๔.๑ การจัดการสิ่งแวดล้อม**

๔.๑.๑ การลดปริมาณขยะที่เกิดขึ้นให้น้อยลง เช่น การใช้หน้ากากผ้าที่ซักได้ แทนหน้ากากอนามัยแบบใช้ครั้งเดียวทิ้ง เป็นต้น การคัดแยกขยะ การนำขยะไปรีไซเคิล เพื่อหมุนเวียนกลับมาใช้ใหม่

๔.๑.๒ การเผยแพร่ให้ความรู้ในการคัดแยกขยะ โดยเฉพาะขยะติดเชื้อออกจากขยะประเภทอื่น ๆ เพื่อให้ง่ายต่อการจัดการต่อไป

๔.๑.๓ การศึกษาวิจัย เช่น การจัดการขยะที่มีประสิทธิภาพ เทคโนโลยีการลดปริมาณฝุ่นละอองขนาดเล็กไม่เกิน ๒.๕ ไมครอน (PM ๒.๕)

๔.๑.๔ การเปลี่ยนไปใช้พลังงานหมุนเวียน เพื่อลดการปล่อยก๊าซคาร์บอนไดออกไซด์ ซึ่งเป็นก๊าซเรือนกระจก เพื่อลดการเกิดภาวะโลกร้อน

๔.๑.๔ การใช้ประโยชน์ที่ดินเพื่อการเกษตรให้เพิ่มมากขึ้น เพื่อเป็นแหล่งอาหารของประชาชนนชุมชน โดยใช้พื้นที่สาธารณะ เช่น ชุมชน โรงเรียน โรงพยาบาล ศาสนสถาน เป็นต้น

**๔.๒ การเสริมสร้างสุขภาพ**

๔.๒.๑ การประชาสัมพันธ์และการปฏิบัติตามมาตรการของภาครัฐ เพื่อป้องกันการแพร่กระจายเชื้อโควิด-19 (DMATT) คือ การเว้นระยะห่างระหว่างกัน การสวมหน้ากากอนามัย/หน้ากากผ้า การล้างมือหรือฉีด/เช็ดแอลกอฮอล์บ่อยๆ การตรวจวัดอุณหภูมิก่อนเข้าสถานที่ การสแกนแอปพลิเคชัน “ไทยชนะ” รวมทั้งการอยู่บ้านหยุดเชื้อเพื่อชาติ การงดการเดินทาง การกินร้อน ใช้ช้อนกลาง มีของใช้/อุปกรณ์ส่วนตัว เป็นต้น

๔.๒.๒ การเชื่อมโยงเครือข่ายการทำงานร่วมกัน การให้ความรู้ เช่น โครงการอาหารปลอดภัย โครงการเกษตรกรรุ่นใหม่กลับบ้านเกิด เป็นต้น

๔.๒.๓ การสนับสนุนให้โรงพยาบาล ผ่านเกณฑ์มาตรฐานความสะอาดและสิ่งแวดล้อม เพื่อความสะอาดและความปลอดภัย ทั้งของผู้ป่วยและบุคลากรทางการแพทย์

**๕. ข้อเสนอแนวทางในการพัฒนานโยบายสาธารณะ “การสร้างเสริมสุขภาพสิ่งแวดล้อมที่ยั่งยืนในวิกฤตโควิด-19”**

การสร้างเสริมสุขภาวะสิ่งแวดล้อมที่ยั่งยืนในวิกฤตโควิด-19 มุ่งหวังให้เกิดการพัฒนานโยบายสาธารณะไปสู่การมีส่วนร่วมในการขับเคลื่อน โดยเริ่มจากการให้คุณค่าความสำคัญกับแนวคิดด้านสุขภาพ ที่เน้นการ “สร้างนำซ่อม” และการจัดการสิ่งแวดล้อมที่เน้นการอนุรักษ์ทรัพยากรธรรมชาติ ป้องกันมลพิษ เพื่อไม่ให้เกิดผลกระทบต่อสิ่งแวดล้อมและสุขภาพ หรือให้เกิดผลกระทบน้อยที่สุด เพื่อให้บรรลุเป้าหมายการพัฒนาที่ยั่งยืน (Sustainable Development Goals; SDGs) ที่สมดุล ทั้งมิติด้านเศรษฐกิจ สังคม และสิ่งแวดล้อม

โดยมีข้อเสนอแนวทางในการพัฒนานโยบายสาธารณะ **“การสร้างเสริมสุขภาพสิ่งแวดล้อมที่ยั่งยืนในวิกฤตโควิด-19”** เพื่อการพัฒนาที่ยั่งยืน ทั้งในช่วงระหว่างการแพร่ระบาดและหลังวิกฤตโควิด-19 ดังนี้

๕.๑ ในสถานการณ์ช่วงโควิด-19 จนถึงปัจจุบัน ทำให้ต้องมีการใช้วัสดุอุปกรณ์ทางการแพทย์และสาธารณสุข รวมทั้งสิ่งของที่ประชาชนใช้ในการรักษาความสะอาด ตามมาตรการ DMATT ที่เพิ่มมากขึ้นมากกว่าปกติแล้ว ส่วนใหญ่เป็นขยะอันตรายและขยะติดเชื้อ เช่น ชุดป้องกัน พลาสติก หน้ากากอนามัยแบบใช้ครั้งเดียว เป็นต้น รวมทั้งการเพิ่มปริมาณการสั่งซื้ออาหาร เครื่องดื่มและสินค้าทางออนไลน์และส่งพัสดุมาที่บ้าน ทำให้มีปริมาณขยะพลาสติกเพิ่มมากขึ้น ซึ่งนอกจากจะย่อยสลายยากแล้ว ยังเพิ่มภาระการรวบรวม จัดเก็บ ขนส่ง ฝังกลบหรือกำจัดของหน่วยงานที่รับผิดชอบซึ่งมีบุคลากร รถ เครื่องมือและงบประมาณที่จำกัดแล้ว ยังมีปัญหาการที่ประชาชนไม่ได้คัดแยกตามประเภทขยะแล้ว จึงทำให้เกิดความยุ่งยากต่อการจัดการให้ถูกวิธี และเกิดความไม่ปลอดภัยแก่พนักงานเก็บขนขยะ นอกจากนี้การทิ้งขยะพลาสติกที่กระจัดกระจายทั่วไป มักก่อให้เกิดปัญหาการอุดตันของท่อระบายน้ำในเมือง เป็นสาเหตุทำให้เกิดปัญหาน้ำท่วมเมื่อฝนตกหนัก ปัญหาขยะที่พบลอยในแม่น้ำลำคลอง และมีบางส่วนลงสู่ท้องทะเล ก่อให้เกิดปัญหาขยะพลาสติกและไมโครพลาสติก ซึ่งเป็นปัญหามลพิษทางทะเลที่พบว่ามีการแพร่กระจายในสิ่งแวดล้อมทางทะเลทั่วโลก ส่งผลกระทบต่อระบบนิเวศทางทะเล ห่วงโซ่อาหาร และการดำรงชีวิตของสิ่งมีชีวิตในระบบนิเวศ โดยแพร่กระจายอยู่ในสิ่งแวดล้อม เช่น ชายหาด ตะกอนดินปากแม่น้ำ ตลอดนการเข้าสู่ห่วงโซ่อาหารของมนุษย์ ซึ่งส่งผลกระทบต่อสุขภาพได้ จึงควรผลักดันให้เกิดการจัดการขยะทุกประเภทอย่างถูกต้อง

ดังนั้นการจัดการขยะ จึงควรมีการบูรณาการจัดการขยะอย่างยั่งยืน ทั้งเป็นระบบ ทั้งประเภทขยะพลาสติก ขยะติดเชื้อ ขยะชุมชน จึงควรให้ความสำคัญตั้งแต่การประเมินวัฏจักรวงจรชีวิตผลิตภัณฑ์ การออกแบบผลิตภัณฑ์ การเลือกวัตถุดิบ กระบวนการผลิต บรรจุภัณฑ์ที่เป็นมิตรกับสิ่งแวดล้อม และพัฒนาเทคโนโลยีการจัดการขยะ การดำเนินการตามหลักการ ๓R (Reduce การลดใช้, Reuse การใช้ซ้ำ, Recycle การหมุนเวียนกลับมาใช้ใหม่) โดยเน้นการลดปริมาณขยะ ตั้งแต่ต้นทางให้เหลือน้อยที่สุดจนเหลือศูนย์ มีระบบการเรียกคืนบรรจุภัณฑ์ ตั้งศูนย์ข้อมูลแลกเปลี่ยนของเหลือใช้ และให้มีข้อมูล สัญลักษณ์ สีหรือรูปภาพแสดงระยะเวลาย่อยสลายขยะและผลกระทบในฉลากผลิตภัณฑ์ เพื่อให้ผู้บริโภคทราบและมีทางเลือกก่อนตัดสินใจซื้อใช้ การศึกษาและรณรงค์ส่งเสริมวัสดุและบรรจุภัณฑ์ที่เป็นมิตรต่อสิ่งแวดล้อม และการปฏิบัติตามพระราชบัญญัติรักษาความสะอาดและความเป็นระเบียบเรียบร้อยของบ้านเมือง พ.ศ.๒๕๓๕ และพระราชบัญญัติการสาธารณสุข พ.ศ.๒๕๓๕ การจัดการขยะติดเชื้ออย่างถูกต้อง เช่น หน้ากากอนามัย อุปกรณ์ป้องกัน ชุดตรวจโควิด-19 และวัสดุที่ใช้แล้ว เป็นต้น รวมทั้งไม่ให้เสี่ยงต่อการแพร่เชื้อไปสู่ระบบนิเวศและสุขภาพได้ รวมทั้งสนับสนุนให้ชุมชน หรือโรงเรียน รวมตัวกันเป็นกลุ่ม/เครือข่าย สนับสนุนชุมชนตั้งกองทุนการจัดการขยะหรือรูปแบบอื่นที่เหมาะสม

๕.๒ จำนวนนักท่องเที่ยวที่เดินทางไปยังแหล่งท่องเที่ยวต่างๆ ทั้งประเภทธรรมชาติ ศิลปวัฒนธรรม ชุมชนและอื่นๆ ลดลงเป็นอย่างมาก บางพื้นที่ไม่มีนักท่องเที่ยวมาเป็นเวลากว่า ๑ ปีแล้ว ทำให้พื้นที่ดังกล่าวไม่ถูกทำลายจากกิจกรรมของมนุษย์ โดยเฉพาะแหล่งท่องเที่ยวธรรมชาติบางแห่งมีทรัพยากรเพิ่มขึ้น สิ่งมีชีวิตบางชนิด ทั้งบนบนและในน้ำ ได้รับการฟื้นฟูจากธรรมชาติเอง จนปรากฏให้เห็นทั้งชนิดที่ใกล้สูญพันธุ์ เช่น เต่ามะเฟือง พะยูน เป็นต้น ซึ่งยุทธศาสตร์การส่งเสริมการท่องเที่ยวสีเขียว พ.ศ.๒๕๖๐–๒๕๖๔ [[[17]](#footnote-17)] ใกล้จะสิ้นสุดระยะเวลาแล้ว จึงควรต่อยอดเป็นการบูรณาการเป็นการท่องเที่ยวอย่างยั่งยืน หากมีการเปิดแหล่งท่องเที่ยวในอนาคต จึงควรมีการจำกัดจำนวนนักท่องเที่ยวให้เหมาะสมกับพื้นที่และกิจกรรม มีมาตรการจัดการพื้นที่ที่ไม่ให้ถูกรบกวนหรือได้รับความเสียหายเหมือนในอดีตที่ผ่านมา เพื่อไม่ให้ทำลายสิ่งแวดล้อมและส่งผลกระทบต่อรายได้ของผู้ประกอบการและชุมชนที่เกี่ยวข้องกับการท่องเที่ยว รวมทั้งสุขภาพและความปลอดภัยของนักท่องเที่ยวด้วย

ดังนั้นการจัดการการท่องเที่ยว จึงควรบูรณาการทั้งระบบและกลไกการท่องเที่ยว โดยคำนึงถึงสุขภาพ สิ่งแวดล้อม เศรษฐกิจ สังคม ศิลปวัฒนธรรม ประเพณี อย่างสมดุลและยั่งยืน โดยวางแผนและดำเนินร่วมกับชุมชน ให้ความรู้ รวมทั้งการติดตามและประเมินผลเพื่อพัฒนาอย่างต่อเนื่อง และประเมินผลกระทบจากการท่องเที่ยวที่ส่งผลต่อระบบนิเวศ [[[18]](#footnote-18)] และด้านอื่นๆ เพื่อดำเนินการลดและป้องกันแก้ไขผลกระทบดังกล่าว การส่งเสริมให้ชุมชนมีการจัดการท่องเที่ยวโดยชุมชน การส่งเสริมให้ผู้ประกอบการดำเนินการตามคู่มือแนวทางฯ จัดกิจกรรมลดมลพิษ มีมาตรการอนุรักษ์และฟื้นฟูแหล่งท่องเที่ยว เลือกใช้ผลิตภัณฑ์ที่เป็นมิตรต่อสิ่งแวดล้อม การเพิ่มประสิทธิภาพการท่องเที่ยว โดยใช้ฐานข้อมูลขนาดใหญ่ เพื่อพัฒนาฐานรองรับระบบปฏิบัติการคอมพิวเตอร์ (Platform) รวมทั้ง ที่ดึงดูดความสนใจทั้งในช่วงและหลังวิกฤตโควิด-19

๕.๓ การพัฒนาประเทศในด้านต่างๆ โดยเฉพาะด้านเศรษฐกิจ ส่วนใหญ่จะมุ่งไปที่การเพิ่มอัตราการขยายตัวทางเศรษฐกิจ รวมทั้งปัญหาภาวะโลกร้อน ซึ่งเกิดจากการมีปริมาณก๊าซเรือนกระจกที่ปล่อยจากกิจกรรมต่างๆ ของมนุษย์ ออกสู่ชั้นบรรยากาศในปริมาณที่เพิ่มมากขึ้น จนทำให้เกิดความไม่สมดุลและเกิดผลกระทบต่อสิ่งแวดล้อม สังคม และสุขภาพ มีการนำแนวคิดใหม่ที่ได้รับการยอมรับของประชาคมโลก คือ เศรษฐกิจชีวภาพ-เศรษฐกิจหมุนเวียน-เศรษฐกิจสีเขียว (Bio-Circular-Green Economy; BCG) ซึ่งคณะรัฐมนตรีมีมติเห็นชอบให้นำโมเดล BCG เป็นวาระแห่งชาติ ให้เริ่มตั้งแต่ปี พ.ศ.๒๕๖๕ โดยเน้นการใช้ทรัพยากรธรรมชาติที่คุ้มค่าและหมุนเวียน การใช้บรรจุภัณฑ์รักษ์โลก การนำขยะหรือของเสียกลับมาใช้ประโยชน์ใหม่ การอนุรักษ์สิ่งแวดล้อม และการลดผลกระทบสิ่งแวดล้อม

ดังนั้นจึงควรมีการทบทวนแผนยุทธศาสตร์ และแผนปฏิบัติการ BCG ให้ทันสถานการณ์กับวิกฤตโควิด-19 ตั้งแต่การวิเคราะห์ห่วงโซ่อุปสงค์และห่วงโซ่อุปทาน การกำหนดเป้าหมายเชิงยุทธศาสตร์ ตัวชี้วัดผลลัพธ์หลักและการมีคู่เทียบเคียง การแปลงแผนสู่การปฏิบัติ การดำเนินการ เผยแพร่ความรู้ ความเข้าใจการพัฒนาโมเดลเศรษฐกิจ BCG การยึดหลักธรรมาภิบาลอย่างจริงจัง การใช้ทรัพยากรชีวภาพหรือ การนำทรัพยากรหรือของเหลือใช้กลับมาหมุนเวียนมาใช้ประโยชน์ใหม่ การลดปริมาณขยะจนเหลือศูนย์ เพื่อเพิ่มมูลค่าให้กับสินค้าและเกิดการกระจายรายได้สู่เศรษฐกิจชุมชนอย่างทั่วถึงการสื่อสารสาธารณะและติดตามประเมินผลเพื่อการพัฒนาที่ยั่งยืน เพื่อให้เกิดการจัดสรรทรัพยากรธรรมชาติที่เป็นธรรม การมีเศรษฐกิจที่มีเสถียรภาพ และมีสุขภาวะที่ดีในระยะยาวด้วย โดยให้สมดุลกับสุขภาพ สิ่งแวดล้อมและสังคม หรือบริษัทธุรกิจใหม่เพิ่มขึ้น เพื่อให้บรรลุเป้าหมายในยุทธศาสตร์ฯ ส่งเสริมนโยบายการมีส่วนร่วมต่อสังคมและสิ่งแวดล้อม การขยายผลโครงการยกระดับเศรษฐกิจและสังคมรายตำบลแบบบูรณาการ (มหาวิทยาลัยสู่ตำบล; U2T) รวมทั้งมีการสื่อสารถ่ายทอดความรู้และส่งเสริมสร้างแรงจูงใจให้มีการประยุกต์ใช้หรือต่อยอดอย่างแพร่หลาย และเป็นมิตรต่อสิ่งแวดล้อมที่คุ้มค่าเป็นวัตถุดิบและบรรจุภัณฑ์

๕.๔ จากสถานการณ์การแพร่ระบาดของเชื้อโควิด-19 ในปัจจุบัน หรือการเกิดโรคอุบัติใหม่อื่นๆ ในอนาคต ได้ส่งผลต่อสุขภาพและชีวิตความเป็นอยู่อย่างมาก โดยเฉพาะชุมชนเมืองที่มีประชาชนอาศัยอยู่กันอย่างหนาแน่นในสถานที่คับแคบ จึงเสี่ยงต่อการติดเชื้อมาก ดังนั้นเพื่อให้ประชาชนมีสิทธิในการดํารงชีวิตในสิ่งแวดล้อมและสภาพแวดล้อมที่เอื้อต่อสุขภาพ [[[19]](#footnote-19)]  ซึ่งสอดคล้องกับการประชุมขององค์การสหประชาชาติว่าด้วยการพัฒนาที่อยู่อาศัยและเมืองอย่างยั่งยืน (Habitat III) และมีมติรับรอง “วาระใหม่แห่งการพัฒนาเมือง” (New Urban Agenda) [[[20]](#footnote-20)]  ซึ่งต้องอาศัยความร่วมมือร่วมกันระหว่างคนในชุมชน ผู้มีส่วนได้ส่วนเสีย ภาครัฐและหน่วยงานอื่นๆ โดยเริ่มจากการปรับเปลี่ยนกระบวนทัศน์และการมีวิสัยทัศน์ร่วมกัน เพื่อวางแผนและแนวทางการพัฒนาที่อยู่อาศัยและเมืองอย่างยั่งยืน การสร้างระบบนิเวศที่ดีต่อการใช้ชีวิตทั้งในมิติเศรษฐกิจ สังคม สิ่งแวดล้อมและสุขภาพ รวมทั้งการป้องกันและการเฝ้าระวังโรค การมีความยืดหยุ่นและปรับตัวเตรียมความพร้อมล่วงหน้าต่อการเปลี่ยนแปลงต่างๆ ได้ทันสถานการณ์ ซึ่งควรคำนึงถึงมิติทางอายุและเพศ ความสอดคล้องและเหมาะสมตามบริบทพื้นที่ ความเปราะบาง การเปลี่ยนแปลงทางสภาพภูมิอากาศ ความหลากหลายทางวัฒนธรรม การลดความยากจนและความเหลื่อมล้ำโดยเฉพาะกลุ่มเปราะบาง ส่งเสริมความเติบโตทางเศรษฐกิจ การมีที่อยู่อาศัยและที่ดินที่เพียงพอ การวางผังเมืองที่สมดุลในทุกมิติ ความปลอดภัยในชีวิตและทรัพย์สิน โดยเฉพาะอย่างยิ่งการพัฒนาสุขภาพ และปกป้องสภาพแวดล้อมรวมทั้งมีการทำข้อตกลงร่วมกันในการพัฒนาที่อยู่อาศัยและเมืองอย่างมีสุขภาวะ เพื่อให้มีคุณภาพชีวิตที่ดีและยั่งยืน

ดังนั้นจึงควรมีการพัฒนาที่อยู่อาศัยและเมืองอย่างยั่งยืน โดยการจัดสถานที่รักษาผู้ป่วยโควิด-19 หรือสถานที่แยกกักตัว เช่น โรงพยาบาลสนาม ที่อยู่อาศัย ชุมชน หรือสถานที่ทำงานให้ลดความเสี่ยงต่อการแพร่เชื้อโควิด-19 การจัดการและคัดแยกขยะที่ถูกต้อง สร้างความตระหนักในบทบาทหน้าที่ของการเป็นพลเมืองที่ดี การใช้วัสดุอื่นที่มีคุณภาพมาทดแทนหน้ากากอนามัยแบบใช้ครั้งเดียวทิ้ง เพิ่มพื้นที่สีเขียว ใช้ทรัพยากรอย่างคุ้มค่า เพิ่มความสามารถการผลิตอาหารที่ดีต่อสุขภาพ ทั้งเพื่อยังชีพและเพื่อการค้า จัดสรรงบประมาณเพื่อสร้างพื้นที่ต้นแบบเพื่อศึกษาเรียนรู้ รวมทั้งการพัฒนาในทุกมิติ

๕.๕ ในการพัฒนานโยบายสาธารณะการสร้างเสริมสุขภาวะสิ่งแวดล้อมที่ยั่งยืน จำเป็นอย่างยิ่งที่จะต้องสร้างความร่วมมือให้เกิดการรวมเป็นเครือข่ายพลังพลเมือง โดยให้ความสำคัญกับกระบวนการมีส่วนร่วม ตั้งแต่เริ่มต้นจนถึงสุดท้าย การสร้างค่านิยมที่มีความรับผิดชอบต่อสังคม การดำเนินชีวิตประจำวัน ทั้งในฐานะผู้ผลิตและผู้บริโภค ที่ไม่ควรผลักภาระต่อผลกระทบที่เกิดขึ้นจากการกระทำออกไป จึงควรมีการขับเคลื่อนอย่างเป็นระบบ เริ่มจากการวางแผน ดำเนินการ ติดตามประเมินผลและการพัฒนาปรับปรุงแก้ไข การลดความเสี่ยงจากการแพร่ระบาดของเชื้อโรค การใช้ทรัพยากรที่คุ้มค่า การจัดการขยะหรือของเสีย ซึ่งจะช่วยให้มีคุณภาพสิ่งแวดล้อมและสุขภาพที่ดี

ดังนั้นจึงควรมีการมีส่วนร่วมของภาคีเครือข่ายทุกภาคส่วน เพื่อเป็นพลังพลเมืองในการขับเคลื่อนการสร้างเสริมสุขภาวะสิ่งแวดล้อมที่ยั่งยืน โดยร่วมใจ ร่วมคิด ร่วมมือ โดยเริ่มจากโครงการหรือกิจกรรมที่ใกล้ตัว เช่น สำนักงานสีเขียว อุตสาหกรรมเชิงนิเวศ การท่องเที่ยวสีเขียว โรงแรมสีเขียว โรงเรียนปลอดขยะ โรงพยาบาลสีเขียว ศูนย์พักคอยหรือดูแลผู้ป่วย เทศบาล/อบต.สิ่งแวดล้อมยั่งยืน ชุมชนที่เป็นมิตรต่อสิ่งแวดล้อม ตลาดสีเขียว ร้านอาหารสะอาด ปลอดภัย เกษตรปลอดสารพิษและปลอดการเผา เพื่อลดหมอกควันไฟและฝุ่นละอองขนาดเล็ก (PM 2.5) เป็นต้น โดยประยุกต์ให้เป็นต้นแบบที่ดีและพัฒนาเป็นแหล่งเรียนรู้ เพื่อนำไปขยายผลในพื้นที่อื่น ให้เกิดการพัฒนาที่ยั่งยืนในทุกมิติ

**๖. ประเด็นเพื่อพิจารณาของสมัชชาสุขภาพแห่งชาติ**

ขอให้สมัชชาสุขภาพแห่งชาติ พิจารณาเอกสารสมัชชาสุขภาพแห่งชาติ ครั้งที่ ๑๔ / ร่างมติ “การสร้างเสริมสุขภาวะสิ่งแวดล้อมที่ยั่งยืนในวิกฤตโควิด-19”

1. World Health Organization. WHO Coronavirus (COVID-19) Dashboard. https://covid19.who.int/ [↑](#footnote-ref-1)
2. ศูนย์ข้อมูล COVID-19 Dashboard. https://www.facebook.com/informationcovid19/ [↑](#footnote-ref-2)
3. จากแบบสอบถามการแสดงความคิดเห็นของหน่วยงานต่างๆ ต่อข้อถกแถลงหัวข้อ “การเสริมสร้างสุขภาวะสิ่งแวดล้อมที่ยั่งยืนในวิกฤตโควิด-19”. (๘ เมษายน – ๑๘ พฤษภาคม ๒๕๖๔) [↑](#footnote-ref-3)
4. ดร.วิจารย์ สิมาฉายา New Normal ชีวิตวิถีใหม่และโอกาสในการจัดการทรัพยากรธรรมชาติและสิ่งแวดล้อมอย่างยั่งยืน ๒๗ สิงหาคม ๒๕๖๓ http://www.tei.or.th/th/blog\_detail.php?blog\_id=57 [↑](#footnote-ref-4)
5. ธรณ์ ธำรงนาวาสวัสดิ์. <https://mgronline.com/travel/detail/9630000046086> [↑](#footnote-ref-5)
6. โครงการปกป้องสภาพภูมิอากาศในภาคการท่องเที่ยว, ๒๕๕๕ [↑](#footnote-ref-6)
7. หนังสือพิมพ์ไทยโพสต์, 2563 https://www.thaipost.net/main/detail/69158 [↑](#footnote-ref-7)
8. มนันญา ภู่แก้ว ปัญหามูลฝอยติดเชื้อจากโรคระบาดโควิด-19 https://www.parliament.go.th/ewtadmin/ewt/elaw\_parcy/ewt\_dl\_link.php?nid=2599 [↑](#footnote-ref-8)
9. https://news.thaipbs.or.th/ content/289780 และ https://thestandard.co/where-are- the-hygiene-masks-distributed/ [↑](#footnote-ref-9)
10. https://www.bangkokbiznews.com/news/detail/939188?fbclid=IwAR0ha4URLO1gj9R2GBgDP69F\_TglGUJS3z9I87iz5jL9jWbvgStUhbWfUNo [↑](#footnote-ref-10)
11. ดร.วิจารย์ สิมาฉายา ขยะพลาสติกพุ่งกว่า ๖๐% ในช่วงโควิด-19-19 ๒๒ พฤษภาคม ๒๕๖๓ http://www.tei.or.th/th/blog\_detail.php?blog\_id=51 [↑](#footnote-ref-11)
12. สำนักงานสภาพัฒนาการเศรษฐกิจและสังคมแห่งชาติ. รู้จัก SDGs. https://sdgs.nesdc.go.th/%e0%b9%80%e0%b8%81%e0%b8%b5%e0%b9%88%e0%b8%a2%e0%b8%a7%e0%b8%81%e0%b8%b1%e0%b8%9a-sdgs/ [↑](#footnote-ref-12)
13. Brundtland Report, ๑๙๘๗ https://www.are.admin.ch/are/en/home/sustainable-development/international-cooperation/2030agenda/un-\_-milestones-in-sustainable-development/1987--brundtland-report.html [↑](#footnote-ref-13)
14. # ดันโมเดลเศรษฐกิจ BCG เป็นนโยบายขับเคลื่อนประเทศไทย. https://www.thaigov.go.th/news/contents/details/38369

    [↑](#footnote-ref-14)
15. # ดร.สุวิทย์ เมษินทรีย์. “BCG Model” ขับเคลื่อนไทยแลนด์ 4.0 “วิทยาศาสตร์ เทคโนโลยี นวัตกรรม” เพิ่มมูลค่าธุรกิจ. ๒๕ พฤศจิกายน ๒๕๖๒. https://www.thairath.co.th/business/economics/1710925

    [↑](#footnote-ref-15)
16. สำนักงานนโยบายและแผนทรัพยากรธรรมชาติและสิ่งแวดล้อม. การเปลี่ยนแปลงสภาพภูมิอากาศ <https://www.onep.go.th/>การเปลี่ยนแปลงสภาพภูมิ/ [↑](#footnote-ref-16)
17. ยุทธศาสตร์การส่งเสริมการท่องเที่ยวสีเขียว พ.ศ.๒๕๖๐-๒๕๖๔. https://chainat.mots.go.th/download/article/article\_20200605154529.pdf [↑](#footnote-ref-17)
18. กานต์พิชชา ทองเถาว์. รอยเท้านิเวศน์. [https://www.academia.edu/10673617/](https://www.academia.edu/10673617/?fbclid=IwAR1hspq2A-ojflspYKs0ZuUXvW-H_iYh9C9rCfxLh6dabot1eS8epV-MecM) [http://www.wwf.or.th/.../livingplane.../ecologicalfootprint/](http://www.wwf.or.th/news_and_information/livingplanetreport2016/ecologicalfootprint/?fbclid=IwAR1hspq2A-ojflspYKs0ZuUXvW-H_iYh9C9rCfxLh6dabot1eS8epV-MecM) [↑](#footnote-ref-18)
19. หมวดสิทธิและหน้าที่ด้านสุขภาพ (มาตรา ๕ พระราชบัญญัติสุขภาพแห่งชาติ พ.ศ.๒๕๕๐) [↑](#footnote-ref-19)
20. ผลประชุมสหประชาชาติว่าด้วยการพัฒนาที่อยู่อาศัยและเมืองอย่างยั่งยืน (Habitat III) และวาระใหม่แห่งการพัฒนาเมือง (New Urban Agenda) . http://www.bps.m-society.go.th/uploads/content/download/5930d7dbe9a6a.pdf [↑](#footnote-ref-20)